# Høyre v/Erna Solberg

# Fremskrittspartiet v/Siv Jensen

# Venstre v/Trine Skei Grande

#  Oslo, 19. oktober 2018

# Innspill til regjeringsgrunnlag for 2017-2021

*Byggenæringens Landsforening (BNL) er en nærings- og arbeidsgiverpolitisk organisasjon for bedrifter i byggenæringen. BNL er en paraplyorganisasjon for 15 bransjer som har over 4100 medlemsbedrifter som sysselsetter mer enn 74 000 ansatte. BNL ble etablert i 1997 og er en landsforening i NHO. BNL organiserer industri- og eiendomsbedrifter, samt utøvende håndverksbedrifter og entreprenørbedrifter.*

*Fellesforbundet er det største fagforbundet i privat sektor. Vi har 140.000 medlemmer og organiserer innen industrien, byggebransjen, hotell- og restaurant og innen bilbransjen i tillegg til flere andre i privat sektor. Fellesforbundet er det nest største forbundet i LO. Hovedkontoret ligger i Oslo.*

Byggenæringen, inkludert anlegg, omsatte ifølge SSB sin strukturstatistikk for 2015 for 489 milliarder kroner. Av dette utgjorde oppføring av bygninger vel 220 milliarder. Det er landets største næring målt i verdiskaping. I 2015 var det totalt sysselsatt 231 000 personer, herunder like i underkant av 10 000 i anlegg. Næringen er helt avgjørende for bygging og vedlikehold av landets infrastruktur, boligforsyning og bygninger ellers. Samtidig spiller den en helt avgjørende rolle å forberede samfunnet for klimaendringer, øke sysselsettingen og verdiskapingen i hele landet. I dag importerer Norge byggevarer for 32 milliarder, men eksporterer for 8 milliarder. Det er viktig at store offentlige investeringer bidrar til å utvikle eksport. Konkurransen fra kriminelle aktører, som har valgt seg byggenæringen for å drive svindel og useriøse bedrifter som ødelegger konkurransevilkårene for de som driver seriøst er stor. Dette gir vidtrekkende konsekvenser – ikke bare for byggenæringen, men også arbeidstakerne, forbrukerne, samfunnet, og statens inntekter.

**Arbeidsliv**
Frontfaget og «den norske modellen» er avgjørende for norsk lønnsdannelse og økonomi. Det er viktig at partene i arbeidslivet forvalter sine roller aktivt.

Faste ansettelser er bærebjelken i norsk arbeidsliv. Det må jobbes aktivt for at rammevilkår og reguleringer styrker denne hovedmodellen, slik at bedrifter med fast ansatte som satser på rekruttering og kompetanseutvikling blir konkurransedyktige og bærekraftige over tid. Økt bruk av atypiske ansettelsesformer, nye selskapsstrukturer, sosial dumping og mangel på kontroll av de useriøse bedriftene utvikler næringen i feil retning.

Trygge og produktive arbeidsplasser oppnås best i et organisert arbeidsliv. Bevaring av frontfagsmodellen forutsetter at den har legitimitet og tillit. Arbeidet for ett seriøst arbeidsliv forutsetter en høy organisasjonsgrad. Partene i arbeidslivet må samarbeide om å øke organisasjonsgraden, og myndighetene må være med å legge grunnlaget for dette.

De kriminelle utnytter at deres aktivitet gjerne faller mellom flere etater, kombinert med lave straffer og lav oppdagelsesrisiko. Det er vanskelig å avdekke omfanget av den kriminelle virksomheten uten omfattende kontroller og undersøkelser med samarbeid mellom kontrolletatene. Oppdagelsesrisikoen må bli høyere. Samarbeidet mellom etatene må styrkes og offentlige register må i langt sterkere grad kobles mot hverandre. Strafferammene og bøtenivået for arbeidsmarkedskriminalitet må økes.

Regjeringen må

* Styrke frontfaget
* Sikre at faste ansettelser er hovedregelen i arbeidslivet.
* Sammen med partene i arbeidslivet jobbe for en høy organisasjonsgrad
* Etablerer samarbeidssenter mot økonomisk kriminalitet (A-krim sentre) i hele landet og styrke kontorene i byene.

**Enkelt å være seriøs –Samfunnsansvar, kvalitet og kompetanse**

Kommunal- og modernisering departementet har valgt å bruke plan- og bygningsloven som ramme, og har startet med iverksetting av ny sentral godkjenning. Dette valget medfører imidlertid at virkemidlene i for stor grad låses til en bestemt sektor, og bidrar derfor ikke til bedre sektoroverskridende samarbeid. Det foreslåtte seriøsitetsregisteret mangler innhold og vil ikke gjøre det vanskeligere å være useriøs. Kvalifikasjonskrav og registreringsplikt for oppdrag har heller ikke forlatt departementets tegnebrett i perioden. Regjeringen bør bruke de neste fire årene til å følge opp Enkelt å være seriøs. Seriøsitet, kvalitet og kompetanse henger sammen og regjeringens må følge opp med tiltak på alle områdene for at det skal bli enklere å være seriøs.

Regjeringen må:

* Sørge for et seriøsitetsregister med et innhold som reelt ivaretar krav til seriøsitet, slik både BNL og Fellesforbundet har spilt inn i høringsprosessen.
* På sikt løsrive Ny Sentral godkjenning fra plan- og bygningsloven
* Innføre registreringsplikt for oppdrag i bygg- og anleggsnæringen
* Styrke samordningen av den offentlige tilsynsvirksomheten

**Grønnere og smartere**

En for stor del av klimautslippene i byggenæringen er knyttet til transport av varer til og fra byggeplassene. Det må åpnes for at større vogntog kan bruke mer av veinettet slik at antallet transporter blir redusert. Det må videre bygges ved kollektivknutepunkter slik at det økte transportbehovet nye bygg gir kan løses gjennom sykling, gange og kollektivtransport.

Det må bygges med løsninger, produkter og regelverk som begrenser og forebygger de skadelige konsekvensene av klimaendringene. Byggenæringen må bli uavhengig av fossile energikilder både ved bygging og drift av bygg og infrastruktur. Energiforbruket må ned og energikildene endres. Det må stilles krav om fossilfri drift av bygge- og anleggsplasser. Dette betyr at alle anleggsmaskiner på byggeplassen skal være elektriske eller bruke andre klimanøytrale drivstoff.

Fellesforbundet og BNL mener det ligger et uforløst potensial i en sterkere kobling mellom klimatiltak og godt HMS-arbeid. Bedre synliggjøring av klimatiltaks positive effekter for HMS vil bidra til å skape flere pådrivere for og større oppslutning om tiltak. Siden 2000 har 133 mennesker mistet livet på norske byggeplasser. Byggenæringen må jobbe sammen for å få ned antall ulykker. Sammen med en rekke andre organisasjoner og offentlige myndigheter har Fellesforbundet BNL forpliktet seg til en nullvisjon gjennom signeringen av Charter for en skadefri bygg- og anleggsnæring.

For at Norge skal få en moderne infrastruktur og bygningspolitikk, kreves det endringer i måten vi finansierer, planlegger og bygger på. Planlegging av prosjektene må bli en sammenhengende digital prosess. Politikk og planarbeid må kobles sterkere sammen og det må settes en frist for avslutting av prosjektet.

Offentlig sektors møte med næringslivet må bli smartere. Det må reguleres slik at det ikke er et hinder for verdiskaping, det innebærer ikke å nødvendigvis å ta bort regler, men gjøre de smartere. Klart språk og mer offentlig samhandling som sikrer at informasjon til det offentlige bare må oppgis et sted en gang er viktige virkemidler for å ivareta legitimiteten til regelverket.

Det offentlige har et viktig ansvar som en stor innkjøper. Fellesforbundet og BNL er opptatt av at offentlige anskaffelser skal gjennomføres på en slik måte at det fremmer det seriøse arbeidslivet, skaper tillit til forvaltningen av samfunnets økonomi og bidrar til en sunn konkurranse fri for kriminalitet og sosial dumping.

Det offentlig må være en krevende og modig kunde. Innkjøpsmakten må bidra til innovasjon og klima- og miljøvennlige løsninger i verdenstoppen. Den må også brukes på en slik måte at satsing på kompetanse gir fortinn foran lavlønnsstrategier. Bare slik kan vi sikre at seriøse virksomheter får konkurrere på like vilkår.

Regjeringen må:

* Åpne for at større vogntog kan bruke mer av veinettet slik at antallet transporter blir redusert.
* Gjøre det offentlige til mer krevende kunder, med tydelige byggherre- og leverandørstrategier som forutsetter digitale prosesser i planlegging, bygging, drift og vedlikehold.
* Bruke offentlige anskaffelser som en planmessig innovasjonsmotor for ny vekst, mer eksport og nye arbeidsplasser i privat sektor, samtidig som det legges bedre til rette for seriøse, effektive og samfunnstjenlige anskaffelser.
* Stille krav om fossilfri drift av bygge- og anleggsplasser i offentlige anskaffelser og sette krav til at alle norske byggeplasser skal være fossilfrie innen 2040.

**Kompetanse**

I et høykostland er ansatte med god og riktig kompetanse på alle nivå en forutsetning for at byggenæringen skal være produktiv og konkurransedyktig i et internasjonalt marked. Næringen selv og myndighetene må sammen få opp interessen for yrkes-, teknologi- og realfag. Samarbeidet må også ha mål om å redusere frafallet i utdanningsløpene. Lærlingeordningen må styrkes og et tettere samarbeid mellom skoleeiere, utdannings-institusjonene, forskningsinstitusjonene og industrien må sikre mer relevante utdanningsløp.

Flere unge må stimuleres til å velge yrkesfag og enda flere må ende opp med fag- eller svennebrev. Høykompetente fagarbeidere må igjen bli et viktig konkurransefortrinn. Den teknologiske utviklingen skjer raskt og det er derfor et sterkt behov for kompetanseheving særlig for fagarbeidere. Gode tilbud om utdanning for arbeidstakere som allerede er i arbeid er en viktig forutsetning for å lykkes.

Investeringer i ansattes kompetanse og livslang læring er særlig lønnsomt for land som Norge, med høyt lønnsnivå. Som en høyere yrkesfaglig utdanning må fagskolen bli en enda viktigere arena for etter- og videreutdanning for fagarbeidere. Slik kan vi sikre at bedrifter får den kompetansen de etterspør og at enkeltpersoner får muligheten til å utvikle sine ferdigheter.

Regjeringen må:

* Styrke lærlingeordningen og legge til rette for et tettere samarbeid mellom skoleeiere, utdanningsinstitusjonene, forskningsinstitusjonene og næringen for å sikre mer relevante utdanningsløp.
* Bruke offentlige anskaffelser for å sikre at flere får læreplass. Dagens regelverk sikrer ikke tilstrekkelig krav til bruk av lærlinger og må derfor styrkes
* Sammen med partene i arbeidslivet bidra til økte investeringer i livslang læring
* Styrke fagskolene, slik at den blir en viktigere arena for etter- og videreutdanning for fagarbeidere. Sikre midler slik at fagskolen kan utvikle relevante etter- og videreutdannings muligheter fortløpende.

**Lik mulighet til bolig – styrk Husbanken**

Prisen for å etablere seg på boligmarkedet gjennom en selveid bolig er for høy, og en aktiv

boligpolitikk er nødvendig for å sikre alle lik rett til tak over hodet og et trygt hjem. Det er viktig at både stat og kommune tar et større ansvar for de unge som sliter med å komme inn på boligmarkedet. Staten må også sørge for at det bygges tilstrekkelig antall studentboliger.

Det er behov for økte rammer for Husbanken. Ved i tillegg å styrke Startlån-ordningen og forbedre bostøtteordninger vil det bli mulig også for de uten rike foreldre å komme seg inn på boligmarkedet. Fra leie til eie er et viktig virkemiddel, og Husbanken må derfor utvikle nasjonale retningslinjer for hvordan det best gjøres i samarbeid med byggenæringen. Husbanken må utvikles til å bli et reelt virkemiddel i boligpolitikken, ikke bare en boligsosial aktør.

Regjeringen må:

* Sørge for at Husbanken utvikles til å bli et reelt virkemiddel i boligpolitikken
* Øke rammene for Husbanken
* Styrke Startlån-ordningen, forbedre bostøtteordningene og legge til rette for at leie til eie tas aktivt i bruk

Med vennlig hilsen

Jon Sandnes Jørn Eggum

Administrerende direktør Leder

Byggenæringens Landsforening Fellesforbundet